Լեոպոլդո Լոպես

**Լեոպոլդո Լոպես Մենդոսա** (, ), վենեսուելացի քաղաքական գործիչ և տնտեսագետ, որն այժմ զբաղեցնում է Վենեսուելայի «Ժողովրդական կամք» քաղաքական կուսակցության ազգային համակարգողի պաշտոնը։

## Կենսագրություն
Լեոպոլդո Լոպեսը ծնվել է Կարակասում 1971 թվականի ապրիլի 29-ին, հարուստ ընտանիքում։ Ունի երկու քույր՝ Դիանա և Ադրիանա Լոպեսներ:

*Тhe Guardian*-ը Լոպեսին անվանել է «կապույտարյուն քաղաքական գործիչ», որը սերում է «Վենեսուելայի ամենաազդեցիկ ընտանիքներից մեկից»։ Լոպեսի մայրը՝ Անտոնիետա Մենդոսան, Էդուարդո Մենդոսա Գոիտիկոայի դուստրն է, որը 1945-1948 թվականներին՝ Ռոմուլո Բետանկուրի նախագահության օրոք, երկու տարի զբաղեցրել է գյուղատնտեսության նախարարի պաշտոնը: Մոր կողմից նաև Լեոպոլդո Լոպեսը Վենեսուելայի առաջին նախագահ Քրիստոբալ Մենդոսայի ժառանգորդն է: Լոպեսը նաև Սիմոն Բոլիվարի քրոջ՝ Խուանա Բոլիվարի ժառանգորդն է: Նրա զարմիկը Թոր Հալվորսեն Մենդոզան է։ Նրա մեծ հորեղբայրը՝ Ռաֆայել Էռնեստո Լոպես Օրտեգան, Լոպես Կոնտրերասի նախագահության օրոք զբաղեցրել է կրթության նախարարի պաշտոնը: Պապիկ Լեոպոլդո Լոպես Օրտեգան և մեծ հորեղբայր Ռաֆայել Էռնեստո Լոպես Օրտեգան երկուսն էլ բժիշկներ էին, Կարակասի Սան Բերնարդինո բժշկական կենտրոնի հիմնադիրները։

Սովորել է Սանտյագո դե Լեոն դե Կարակասի քոլեջում ()։ Ավարտել է Փրինսթոնի Հան դպրոցը։ Այնուհետև 1993 թվականին ավարտել է Գամբիերի (Օհայո, ԱՄՆ ) Քենյոն քոլեջ՝ ստանալով սոցիոլոգիայի բակալավրի աստիճան: Հետագայում սովորել է Հարվարդի համալսարանի Ջոն Ֆ. Քենեդիի անվան կառավարման դպրոցում, որտեղ 1996 թվականին ստացել է հանրային քաղաքականության մագիստրոսի աստիճան։ 2007 թվականին Քենյոնից ստացել է իրավագիտության պատվավոր դոկտորի կոչում։

1996-ից 1999 թվականներին աշխատել է որպես տնտեսագետ PDVSA պետական նավթային ընկերությունում և դասավանդել է ինստիտուցիոնալ տնտեսագիտություն Կարակասի Անդրես Բելլոյի անվան կաթոլիկ համալսարանում։

2007 թվականի մայիսին Լեոպոլդո Լոպեսն ամուսնացել է Լիլիան Տինտորիի հետ, 2009 թվականին ունեցել են դուստր, իսկ 2013 թվականին՝ որդի։

## Քաղաքական գործունեություն
Լոպեսն առաջին անգամ քաղաքականություն է մտել 2000 թվականին, երբ Էնրիկե Կապրիլեսի և Խուլիո Բորխեսի հետ համահիմնադրել է «Արդարության համար» քաղաքական կուսակցությունը, իսկ 2000 թվականի հուլիսի տարածաշրջանային ընտրություններում տարած հաջողությունից հետո դարձել է Չակաո համայնքի քաղաքապետ։ Իր պաշտոնավարման ընթացքում մի շարք մրցանակների է արժանացել իր կառավարման գործում ազնվության և արդյունավետության համար։

2000-2007 թվականներին եղել է «Հանուն արդարության» կուսակցության, իսկ 2007-2009 թվականներին՝ «Նոր ժամանակներ» կուսակցության անդամ։ 2009 թվականից ի վեր «Ժողովրդի կամք» կուսակցության անդամ է։

Լոպեսի կողմից Չակաոյի քաղաքապետի պաշտոնը ստանձնելուց երկու տարի անց Վենեսուելայում 2002 թվականի ձախողված հեղաշրջման փորձի արդյունքում Ուգո Չավեսը ժամանակավորապես հեռացվել է պաշտոնից։ Ըստ *«Los Angeles Times»* -ի՝ Լոպեսը «կազմակերպել է Չավեսի դեմ հանրային բողոքի ցույցեր և կենտրոնական դեր է խաղացել Չավեսին հավատարիմ ներքին գործերի նախարար Ռամոն Ռոդրիգես Չասինի քաղաքացիների կողմից ձերբակալման գործում»։ 2008 թվականին, երբ Լոպեսը պատրաստվում էր առաջադրվել Կարակասի քաղաքապետի պաշտոնում, Վենեսուելայի կառավարությունը միջոցներ է ձեռնարկել՝ նրան հաջորդ վեց տարիների ընթացքում պետական պաշտոն զբաղեցնելուց արգելելու համար։ Արդյունքում, Մարդու իրավունքների միջամերիկյան դատարանը Չավեսին մեղավոր է ճանաչել ընդդիմադիր թեկնածուների իրավունքները խախտելու և նրանց ընտրական մրցավազքից որակազրկելու մեջ, իսկ 2010 թվականին դատարանը միաձայն որոշում է կայացրել Լոպեսի օգտին։.

Լոպեսը, որը գլխավորել է 2014 թվականի բողոքի ցույցերը Կարակասում, ձերբակալվել է փետրվարի 18-ին՝ հրկիզման, ահաբեկչության և սպանության մեղադրանքով։ Amnesty International-ը, Human Rights Watch-ը և այլ միջազգային մարդու իրավունքների կազմակերպություններ դատապարտել են նրա ձերբակալությունը՝ այն համարելով քաղաքական դրդապատճառներով։ 2015 թվականի սեպտեմբերի 10-ին Լոպեսը դատապարտվել է 13 տարի, ինը ամիս և յոթ օր ազատազրկման։ 2017 թվականի հուլիսի 8-ին Լեոպոլդո Լոպեսի բանտարկության պատիժը փոխարինվել է տնային կալանքով՝ առողջական պատճառներով:

2019 թվականի ապրիլի 30-ին, ըստ նախնական տեղեկությունների, փախել է տնային կալանքից մի խումբ զինվորականների օգնությամբ, որոնք անցել էին ընդդիմության կողմը ծանր քաղաքական ճգնաժամի ժամանակ բողոքի ցույցերի բռնկման ժամանակ։

## Ծանոթագրություններ

## Արաքին հղումներ
* 
* Լեոպոլդո Լոպեսի էջը քաղաքապետերի կայքում

Կատեգորիա:Հարվարդի համալսարանի շրջանավարտներ
Կատեգորիա:Սախարովի անվան մրցանակակիրներ
Կատեգորիա:Վենեսուելայի քաղաքական գործիչներ
Կատեգորիա:Քաղաքապետներ